ھیال ءِ چادِر
(سید ھاشمی ءِ نام ءَ)
مجیب ولی
برے برے کہ من ھیال ءِ چادر ءَ کہ پچ کناں
تاں گِنداں پیر مردے گوں
نِزوریں کوپگاں
گوں لاگریں بالاد ءِ زیمراں
گوں جنڈیں یک کبایے ءَ
گوں جَتکاں گْوپتگیں سَواس
کہ پیر بوتگاں
گوں ھانُل ءِ شُھازگ ءَ
توامیں جنگل ءَ واہ ءُ زار کنت
زمین ءُ آزمان ءِ دَروَرے
برے زمین ءَ بال کنت
برے ماں آزمان ءَ
پیادگی ءَ سات کنت
برے برے کہ من ھیال ءِ چادر ءَ کہ پچ کناں
تاں گِیر کَیت تْراولانی زَیمیں کوپگے
مُدام گْرانیں بار ئِے لَڈّ اِتگ
ءُ اُپّ ئِے ھم نہ کشّ اِتگ
کہ بلکیں پہ آدم ءِ اُبادگاں
سیتّ ءُ نَپ بہ بیت
اے گْرانیں بار
ھمے وڑ ءَ وتی تمردیں کوپگانی لَڈّ اِتگ
تاں منزل ئِے وتی کُتگ
ءُ روچ ءُ شپ گوں رھگْوزاں سپر کُتگ
وتی دیار ءُ ھلک ءِ دود ئِے پَد جتگ
چو لاس ءُ مُھرگ ءَ
کماتگ لبز ءِ دامن ءَ
برے برے کہ من ھیال ءِ چادر ءَ کہ پچ کناں
تاں گِنداں آشکے
چو شَے مُرید ءَ داگ دَنت شَست ءُ ھپت رَگ وتی
پہ گْرانبھائیں ھانُل ءِ شُھازگ ءَ
مُدام دیریں پَند جنت
مُدام شُھاز اِیت مُھرگاں
کما اِیت لبز ءِ دامُن ءَ
گْوش اِیت گوں اھد ءِ چاکراں
ناں تُنّ ءِ آکبت شُھازاِتگ
ناں گُژن ءِ درد بیتگ اَنت
اے درد کہ دوستانی داد بیتگ اَنت
وتی زُبان ءُ راج ءُ کَوم ءِ ھاتر ءَ
پہ رھگْوزی شَمُشتگ اَنت
مُدام من داشتگ دامُن گیدی ءِ
وت ءَ چہ بے ھیال کدی نہ بیتگاں
برے برے کہ من ھیال ءِ چادر ءَ کہ پچ کناں
تاں گنداں پیر مردے دَنت سکین من ءَ
کہ شَپ ستر تھار ءُ لُنج بہ بیت
بلے ھمے کہ سُھب کَیت
تاں روژنائی یے تئی کُڈُّک ءَ بل اِیت
ستر اے راہ دْراج بہ بیت
ستر تئی پاد آبلا ءُ تْراول اَنت
ستر تئئ بار گْران بہ بیت
بلے رواں بکن تاں زند ءِ آسر ءَ
کہ زندگی یک ساھتے
مُساپرانی جاگھے
کہ دم کن اَنت پد ءَ رو اَنت
گْوش اِیت پیر مرد من ءَ
مُدام چراگے روک بکن دل ءِ تہ ءَ
پہ رھگْوزاں بہ بیت نپ
پہ پُشپداں بہ بیت پَنت
برے برے کہ من ھیال ءِ چادر ءَ کہ پچ کناں
تاں گنداں شھر ءِ چَم پچاں
کہ کوراں دست گپتگ اَنت
پہ منزل ءَ رھادگ اَنت
اد ءَ کہ زندگی منی
چو دْرچکے ءَ مُدام نیم گُڈ کُتگ
ھلک ءِ بے سمائیں شْوانگاں
نی بس چندے شاھاں پشت کپتگ اَنت
نزاناں چے بیت آکِبَت
نزاناں دْروہ اِیت زندگی کُجا
من پشت کپاں چو ھُشکیں دْرچکے ءَ
ناں شانتلے کُدوہ کنت
ناں چاھی یے گوں ھلوتاں
برے برے کہ من ھیال ءِ چادر ءَ کہ پچ کناں
من ءَ را پیر مرد دَنت سکین
برو شُھاز مڈّیاں
برو شُھاز رُبیدگاں
برو شُھاز گَنج ءُ مال ءُ مِلکتاں
بُرو شُھاز گَوھراں
بُرو شُھاز دَپتراں
بُرو شُھاز گیدی ءِ ھزانگانی جنّت ءَ
بُرو شُھاز بولیاں
کہ گُنگ ءَ آکبَت نہ بیت
کہ گُنگ ءَ آکبَت نہ بیت